P r e d k l a d a c i a    s p r á v a

Ekotopfilm - medzinárodný festival odborných filmov, televíznych programov a videoprogramov je najstarším podujatím zameraným na odbornú audiovizuálnu tvorbu nielen v rámci Slovenskej republiky, ale i v celosvetovom kontexte.

Už 28 rokov vytvára vynikajúce predpoklady pre úspešnú komunikáciu medzi odborníkmi rôzneho profesijného zamerania s cieľom hľadania, tvorby a realizácie konsenzuálnych riešení problémov ľudstva v záujme trvalo udržateľného rozvoja.

Program festivalu je zameraný na všetky odvetvia priemyselnej, hospodárskej a humánnej činnosti človeka. Jeho základnou myšlienkou je snaha o technologické a ekonomické skĺbenie vývoja ľudskej spoločnosti s udržaním rovnováhy v prírode a so zachovaním a rozvíjaním humánnych aspektov života človeka.

Všetky doterajšie ročníky festivalu Ekotopfilm prebiehali za plnej podpory a pochopenia orgánov štátnej správy, rezortných ministerstiev, profesijných zväzov, občianskych združení, atď., pričom Ministerstvo hospodárstva SR a Ministerstvo životného prostredia SR prevzali funkciu odborného garanta festivalu.

Od roku 2000 sa hostiteľským miestom tejto akcie stala Bratislava, ktorá vzhľadom na svoj politický, hospodársky, vedecký a kultúrny význam ponúka pre festival výborné podmienky a zvyšuje jeho medzinárodnú prestíž.

Po komplexnom zhodnotení politického a spoločenského významu festivalu Ekotopfilm, Čestné prezídium festivalu na čele s ministrom  hospodárstva SR Ľubomírom Harachom, v spolupráci s ministrom životného prostredia a Festivalovým výborom dospelo k rozhodnutiu, navrhnúť vláde Slovenskej republiky, aby cenu Grand Prix festivalu udelila aj v roku 2002 vláda Slovenskej republiky, t.j. aby na slávnostnom vyhodnotení festivalovej súťaže cenu odovzdal premiér Slovenskej republiky.

Nadväzujeme týmto návrhom na rok 2001, keď cenu vlády SR Grand Prix EKOTOPFILM 2001 odovzdal podpredseda vlády p. Pál Csáky a vyjadril podporu tejto začínajúcej tradície udeľovania ceny vlády aj pre rok 2002.

Tento návrh zakladá nárok na finančné prostriedky štátneho rozpočtu vo výške 50 tisíc Sk, ktoré budú na  uvedený cieľ, poskytnuté z rezervy predsedu vlády SR. (Potvrdené listom Úradu vlády SR č. 181/2002 – RPV zo dňa 9. 8. 2002).